নবান্নে নওসাদ সিদ্দিকি! মুখ্যমন্ত্রী মমতা বন্দ্যোপাধ্যায়ের সঙ্গে করলেন সাক্ষাৎ

কলকাতা: রাজনীতির আঙিনায় এক নতুন জল্পনা। মুখ্যমন্ত্রী মমতা বন্দ্যোপাধ্যায়ের সঙ্গে নবান্নে দেখা করলেন ভাঙড়ের বিধায়ক তথা আইএসএফ নেতা নওসাদ সিদ্দিকি।

রাজ্য সচিবালয়ে উপস্থিত হয়ে মুখমন্ত্রীর সঙ্গে বৈঠক করলেন তিনি। জানা যাচ্ছে ফুরফুরা শরিফের ছোট ভাইজান সোমবার নবান্নের চোদ্দ তলায় মুখ্যমন্ত্রীর সঙ্গে ২২ মিনিটেরও বেশি সময় করলেন বৈঠক। তাহলে কি ২০২৬ এর রাজ্য বিধানসভা ভোটের আগে রাজ্যে নতুন জল্পনা? এখন রাজনৈতিক মহলে এই তরজাই তুঙ্গে।

আরও পড়ুন: আগামী নির্বাচনে ‘সংখ্যালঘু’দের ব্রাত্য রেখেই ময়দানে ঝাঁপাবে রাজ্য বিজেপি! বিতর্ক

উল্লেখ্য, বাংলায় সংখ্যালঘুদের মধ্যে আইএসএফের প্রভাব বিস্তর। নওসাদ সিদ্দিকি তৃণমূলে যোগ দিলে যে সেই প্রভাব আরও বাড়বে এই কথাও অনস্বীকার্য। এমনকি শাসক দলের নেতা কুণাল ঘোষ তাঁকে তৃণমূলে যোগ দেওয়ার জন্য একবার খোলাখুলি প্রস্তাবও দিয়েছিলেন। কিন্তু তখন তিনি স্পষ্টত জানিয়ে দিয়েছিলেন তৃণমূলে যোগ তিনি দেবেন না। তার বদলে বাম ও কংগ্রেসের সঙ্গে সমঝোতা করেই তিনি দিন কাটিয়েছেন। তবে এবার নিজেই নবান্নে মুখ্যমন্ত্রীর সঙ্গে সাক্ষাৎ করলেন ছোট ভাইজান।

যদিও নওসাদের দাবি কোন ‘রাজনৈতিক’ আলোচনা হয়নি। উল্লেখ্য, এর আগেও নওসাদ সিদ্দিকি নবান্নে যান, তবে সেদিন মুখ্যমন্ত্রীর সঙ্গে সাক্ষাৎ হয়নি তাঁর।

দেখুন অন্য খবর